Dôvodová správa

A. Všeobecná časť

Ministerstvo školstva SR predkladá materiál do legislatívneho procesu na základe úlohy B.2. uznesenia vlády SR z 5. marca 2008 č. 147, na základe bodu 4.2 Návrhu legislatívneho zámeru zákona o odbornom vzdelávaní a odbornej príprave a o zmene a doplnení niektorých zákonov, ktorý schválila vláda SR 27. 8. 2008 uznesením č.564, a aj ako iniciatívny návrh.   
   
Účelom návrhu novely zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov je najmä doplnenie ďalšieho zdroja financovania škôl. Ako ďalší zdroj financovania škôl, predovšetkým stredných odborných škôl, sa navrhuje príspevok od zamestnávateľov a zamestnávateľských zväzov.   
Ďalej sa spresňuje využitie finančných prostriedkov z ďalších zdrojov financovania štátnych, cirkevných a súkromných škôl, štátnych materských škôl a štátnych školských zariadení. Upresňuje sa účel použitia finančných prostriedkov.    
   
Ministerstvo školstva SR  navrhuje prispievať  zriaďovateľom na prístavbu, výstavbu, modernizáciu a rekonštrukciu škôl, v ktorých sa vzdelávanie považuje za sústavnú prípravu na povolanie a prispievať zriaďovateľom štátnych materských škôl a štátnych školských zariadení na rekonštrukciu a modernizáciu. Tento príspevok sa bude poskytovať zriaďovateľom na základe žiadosti z rezervy kapitoly ministerstva vytvorenej podľa § 7 ods. 7. Výšku príspevku určí ministerstvo. Príspevok na prístavbu, výstavbu, modernizáciu a rekonštrukciu škôl sa bude zriaďovateľom poskytovať podľa naliehavosti riešenia prístavby, výstavby, modernizácie a rekonštrukcie škôl a podľa počtu žiakov zo sociálne znevýhodneného prostredia.   
  
Navrhuje sa, aby Ministerstvo školstva SR posielalo finančné prostriedky priamo na samosprávne kraje. Finančné prostriedky z kapitoly ministerstva sa v súčasnosti prideľujú samosprávnym krajom prostredníctvom krajských školských úradov.  
 
Návrh zákona ďalej rozširuje aj dohľad nad dodržiavaním tohto zákona. Navrhuje sa, aby aj orgán miestnej štátnej správy v školstve vykonával dohľad nad dodržiavaním zákona č. 597/2003 Z. z. Rozšírenie dohľadu sa navrhuje z dôvodu vyššieho počtu subjektov, ktoré je potrebné kontrolovať.  
 
Návrh zákona nemá finančný, ekonomický a environmentálny vplyv, vplyv na zamestnanosť a podnikateľské prostredie.  
   
Predkladaný návrh je v súlade s Ústavou Slovenskej republiky, Medzinárodnými zmluvami a Dohovormi, ktorými je Slovenská republika viazaná a zákonmi Slovenskej republiky.